游晝寒以茂林脩竹清流激湍分韻賦詩得竹字
作者：朱熹
朝代：宋

paragraphs: 仙洲幾千仞，下有雲一谷。
道人何年來，借地結茅屋。
想應厭塵網，寄此媚幽獨。
架亭俯清湍，開徑玩飛瀑。
交游得名勝，還往有篇牘。
杖屨或鼎來，共此巖下宿。
夜燈照奇語，曉策散游目。
茗椀共甘寒，蘭臯薦清馥。
至今壁間字，來者必三讀。
再拜仰高山，悚然心神肅。
我生雖已後，久此寄齋粥。
孤興屢呻吟，群遊幾追逐。
十年落塵土，尚幸不遠復。
新凉有佳期，幾日戒征軸。
宵興出門去，急雨遍原陸。
入谷尚輕埃，解裝已銀竹。
虛空一瞻望，遠思翻蹙恧。
袒跣亟躋攀，冠巾如膏沐。
雲泉增舊觀，怒響震寒木。
深尋得新賞，一簣今再覆。
同來况才彥，行酒屢更僕。
從容出妙句，珠貝爛盈匊。
後生更亹亹，俊語非碌碌。
吾纓不復洗，已失塵萬斛。
所恨老無奇，千毫真浪禿。